b'\n_START_ARTICLE_\nKameliat\n_START_SECTION_\nKuvaus\n_START_PARAGRAPH_\nKameliat ovat ainavihantia pensaita tai pieni\xc3\xa4 puita. Lehdet ovat yleens\xc3\xa4 ruodillisia, muodoltaan soikeita, ja tavallisesti sahalaitaisia, joillakin lajeilla tosin ehytlaitaisia. Kukat kasvavat versojen k\xc3\xa4rjiss\xc3\xa4 tai hangoissa yleens\xc3\xa4 yksitt\xc3\xa4in, joskus 2\xe2\x80\x933 kukan kukinnoissa. Kukissa on 5\xe2\x80\x936 verholehte\xc3\xa4 ja 5\xe2\x80\x9312 ter\xc3\xa4lehte\xc3\xa4, viljelylajikkeissa usein enemm\xc3\xa4n. Teri\xc3\xb6 on usein tyvest\xc3\xa4\xc3\xa4n yhteenkasvanut. Emin siki\xc3\xa4in on keh\xc3\xa4np\xc3\xa4\xc3\xa4llinen ja 3\xe2\x80\x935-onteloinen. Hedelm\xc3\xa4 on py\xc3\xb6re\xc3\xa4 tai leve\xc3\xa4n py\xc3\xb6re\xc3\xa4hk\xc3\xb6 kota.\n_START_SECTION_\nLevinneisyys\n_START_PARAGRAPH_\nKameliat esiintyv\xc3\xa4t luonnostaan It\xc3\xa4- ja Kaakkois-Aasiassa sek\xc3\xa4 Himalajan vuoristossa. Monia lajeja tosin viljell\xc3\xa4\xc3\xa4n nyky\xc3\xa4\xc3\xa4n maailmanlaajuisesti.\n_START_SECTION_\nK\xc3\xa4ytt\xc3\xb6\n_START_PARAGRAPH_\nTeepensaan C. sinensis lehdist\xc3\xa4 valmistetaan teet\xc3\xa4, ja kasvia viljell\xc3\xa4\xc3\xa4n t\xc3\xa4h\xc3\xa4n tarkoitukseen kaikkialla trooppisilla alueilla. Monia muita kamelioita arvostetaan koristekasveina v\xc3\xa4rikk\xc3\xa4iden kukkiensa vuoksi, ja varsinkin lajista Camellia japonica on jalostettu lukuisia eriv\xc3\xa4risi\xc3\xa4 ja -muotoisia viljelylajikkeita.'